
	1.
	TEKSTUALNI DEL



1.0
Usmeritve iz veljavnih prostorskih aktov

Obravnavano območje proizvodno - servisne cone "Noršinska" v Murski Soboti, se ureja z zazidalnim načrtom, sprejetim z Odlokom o sprejetju zazidalnega načrta za proizvodno - servisno cono "Noršinska" (Ur.l., št. 16/03). 
V Odloku o občinskem prostorskem načrtu Mestne občine Murska Sobota - OPN (Uradni list, št. 63/2014) je predmetno območje opredeljeno kot stavbno. Območje spada po določilih 35. člena v enoto urejanja prostora SO118/1, s podrobnejšo namensko rabo IG – gospodarska cona. V določbah 89. člena OPN je navedeno, da se upoštevajo prostorsko izvedbeni pogoji, ki so določeni v veljavnem zazidalnem načrtu. 

2.0 Obstoječe stanje
Del ureditev znotraj območja proizvodno-servisne cone je že realiziran. Med drugimi tudi objekti na parcelah, ki so v lasti naročnika spremembe prostorskega akta. Kompleks zajema parcele lastnika in se nahaja na severni strani Noršinske ulice v Murski Soboti. Okvirno bodo zajete parcele številka 5390/1, 5390/2, 5391, 5392, 5393, 5394, 5395, 5396, 5397, 5423 in 5424 vse k.o. Murska Sobota.
Obravnavani kompleks obstoječih objektov je bil zgrajen kot sedež gradbenega podjetja. Znotraj kompleksa stoji dvonadstropna (P+2) poslovno upravna stavba, pomožni objekt, v katerem so socialni prostori za delavce, avtomehanična delavnica in skladišča, ter objekt železokrivnice. 

Izveden je cestni priključek na Noršinsko cesto, ter vsi priključki na javne komunalne naprave (kanalizacija, vodovod, n.n. el priključek, telekomunikacijski priključek).

3.0
Predvidene dejavnosti in ureditve
S spremembo lastništva je predvidena tudi sprememba namembnosti kompleksa in s tem tudi namembnost objektov znotraj kompleksa. Znotraj kompleksa je predvidena ureditev skladiščno logističnega centra podjetja »GMT«. V ta namen se predvideva sprememba namembnosti obstoječega pomožnega objekta in železokrivnice, ter postavitev novega montažnega objekta, ki bo povezal ta dva obstoječa objekta v funkcionalno celoto, ki bo služila kot skladiščno - logistični center. Obstoječa poslovno upravna stavba se ne spreminja. 

Predvidene ureditve predstavljajo, glede velikosti in postavitve gabaritov, takšno odstopanje od določil veljavnega prostorskega akta, da jih na podlagi veljavnega zazidalnega načrta ni možno izvesti.

Zato se je pristopilo k predmetni spremembi obstoječega zazidalnega načrta.  
3.1 Predvidene dejavnosti
S predmetno spremembo prostorske akta se znotraj obravnavanega območja predvideva ureditev skladiščno – logističnega centra. Poleg obstoječih upravnih in poslovnih prostorov se v ta namen predvideva gradnja večjega skladiščnega objekta, ki bo služil kot centralno skladišče namenjeno predvsem skladiščenju rezervnih avtomobilskih delov, ter motornih olj in maziv.

Kapaciteta predvidenega skladišča bo znašala max. 3000 t motornih olj in drugih maziv. Predvidene količine skladiščenih olj in maziv ne presegajo količin za katere je potrebna izdelava »Presoje vplivov na okolje« na podlagi »Uredbe o posegih v okolje, za katere je treba izvesti presojo vplivov na okolje (Ur.l. RS št. 51/14)«. Na podlagi določil Uredbe je meja za izvedbo PVO 200.000 t, za izvedbo predhodnega postopka pa je meja 50.000 t. 

Prav tako znotraj predvidenega kompleksa ni predvidenih nobenih dejavnosti, ki bi pomenile bistveno povečanje emisij, kot so določene z »Uredbo o emisiji snovi v zrak iz nepremičnih virov onesnaževanja« (Ur.l. RS št. 31/2007) ter »Uredbo o emisiji snovi in toplote pri odvajanju odpadnih vod v vode in javno kanalizacijo« (Ur.l. RS št. 47/2005).
3.2 Predvidene ureditve

Predvidena je gradnja montažnega objekta, ki bo povezal obstoječa objekta na parceli. Objekt bo zgrajen  v različnih višinah, glede na namembnost posameznega dela objekta. Del objekta, v katerem se bo izvedlo avtomatizirano visokoregalno skladišče, bo zgrajen do višine 25 m od terena.

 Objekt bo zgrajen v nadaljevanju obstoječe pozidave in se bo navezoval na obstoječo interno dovozno cesto. Poleg obstoječega cestnega priključka na Noršinsko cesto, se predvideva ureditev dodatnega cestnega priključka za potrebe dostopa tovornih vozil do skladiščnega objekta. Manipulacijske površine ob skladiščnem objektu bodo poglobljene, predvideni dovoz do skladiščnega objekta se izvede preko dovozne ceste v naklonu.
- Idejne rešitve omrežja infrastrukture

S predvideno spremembo se ne bodo bistveno povečale potrebne kapacitete komunalnih priključkov. Vsi komunalni priključki so že izvedeni in ostajajo nespremenjeni. Zaradi gradnje novega objekta bo potrebno prestaviti nekatere interne komunalne vode.
Vse ostale ureditve znotraj območja, predvidene z veljavnim prostorskim aktom ostajajo nespremenjene.

